С.Н.: — На жаль, не заўсёды. Многія выяўленыя за мяжой музычныя знаходкі — тыя ж оперы “Фаўст”, “Агатка” ці “Чужое багацце нікому не служыць” — мелі шчаслівы лёс, бо былі пастаўлены на сцэне альбо прынамсі запісаныя. А вось, напрыклад, “Вастрабрамская літанія” Юзафа Дашчынскага, партытуру якой нам удалося аднавіць, выконвалася ўсяго адзін раз і, як мне падаецца, не найлепшым чынам. Адно з выдавецтваў узялося надрукаваць гэты твор, але выйшла пакуль усяго пару асобнікаў. Хаця вартасць яго несумненная. Аўтар — беларускі кампазітар, які нечым нагадвае Гайдна і Моцарта, вядомы і шанаваны ў Еўропе, пражыў большую частку жыцця ў Рэчыцкім павеце. Шкада, што аб вяртанні яго спадчыны рупяцца хіба адзінкі.